89/2021

Útdráttur

K var sakfelldur fyrir brot gegn 1. mgr. 58. gr. umferðarlaga nr. 77/2019 með því að hafa ekið bifreið sviptur ökurétti. Í héraði var K dæmdur til að sæta fangelsi í 6 mánuði. Á áfrýjaði dómnum í því skyni að fá refsinguna þyngda. Samkvæmt dómvenju og að virtum sakarferli K var refsing hans ákveðin 15 mánaða fangelsi.

Dómur Landsréttar

Mál þetta dæma landsréttardómararnir A-kk-nf E. J-kk-nf, H-kvk-nf Þ-kvk-nf og R-kvk-nf H-kvk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 12. janúar 2021. Áfrýjað er dómi Héraðsdóms Suðurlands 15. desember 2020 í málinu nr. S- [...]/2020.

2

Ákæruvaldið krefst þess að refsing ákærða verði þyngd.

3

Ákærði krefst þess aðallega að refsing hans verði staðfest en til vara að honum verði gerð vægasta refsing sem lög leyfa.

Niðurstaða

4

Með vísan til forsendna hins áfrýjaða dóms verður hann staðfestur um sakfellingu ákærða. Eins og fram kemur í hinum áfrýjaða dómi hefur ákærða frá árinu 2001 fjórtán sinnum verið gerð refsing fyrir að aka bifreið sviptur ökurétti, að teknu tilliti til hegningarauka. Með hliðsjón af dómvenju þykir refsing hans því hæfilega ákveðin fangelsi í 15 mánuði.

5

Með þessari niðurstöðu er leiðrétt ákvörðun hins áfrýjaða dóms um refsingu og er því rétt að greiddur verði úr ríkissjóði áfrýjunarkostnaður málsins, að meðtöldum málsvarnarlaunum skipaðs verjanda ákærða sem ákveðin eru með virðisaukaskatti eins og greinir í dómsorði.

Dómsorð :

Ákærði, K-kk-nf M-kk-nf G-kk-nf, sæti fangelsi í 15 mánuði.

Allur áfrýjunarkostnaður málsins, 267.204 krónur, greiðist úr ríkissjóði, þar með talin málsvarnarlaun skipaðs verjanda ákærða fyrir Landsrétti, B-kk-ef J-kk-ef lögmanns, 250.000 krónur.

Dómur Héraðsdóms Suðurlands 15. desember 2020

Mál þetta, sem þingfest var og dómtekið fimmtudaginn 3. desember sl., er höfðað með ákæru lögreglustjórans á Suðurlandi þann 3. nóvember sl., á hendur K-kk-þgf M-kk-þgf G-kk-þgf, kt. [...], til heimilis að Öldugerði 14, Hvolsvelli, fyrir umferðarlagabrot með því að hafa, miðvikudaginn 9. september 2020, ekið bifreiðinni [...], sviptur ökuréttindum ævilangt, austur Suðurlandsveg við Lamhaga [sic], Rangárþingi ytra.

Telst brot ákærða varða við 1. mgr. 58. gr. umferðarlaga nr. 77, 2019, sbr. 1. mgr. 95. gr. nefndra umferðarlaga.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga. Kom fram í máli ákærða að hann hefði umrætt sinn verið að aðstoða vinkonu sína við viðgerð bifreiðar og tekið við akstri bifreiðarinnar stutta stund til að finna hvernig hún væri í akstri. Þá kvaðst ákærði [...]og hafa snúið við blaðinu í lífi sínu.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði er sakaferill ákærða óslitinn allt frá árinu 2001, en frá því ári hefur ákærði fjórtán sinnum sætt refsingu, í öll skiptin fyrir akstur sviptur ökurétti, í sum skiptin auk annarra brota.

Refsing ákærða er hæfilega ákveðin fangelsi í sex mánuði. Með vísan til dómvenju þykja ekki efni til að skilorðsbinda refsinguna. Engan sakarkostnað leiddi af máli þessu.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærði, K-kk-nf M-kk-nf G-kk-nf, sæti fangelsi í sex mánuði.